মুকুল-ঘনিষ্ঠতার জন্যই সরতে হয়েছে পশ্চিম মেদিনীপুরের পুলিশ সুপার ভারতী ঘোষকে। এমনই জল্পনা চারিদিকে। মুখ্যমন্ত্রীকে ‘মা’ বলে সম্বোধন করে যেমন ভারতী চমকে দিয়েছিলেন অনেককে, তেমনই ‘মেয়ে’ ভারতীকে হঠাৎই কম গুরুত্বপূর্ণ পদে বদলি করে চমকে দিয়েছেন মমতা বন্দ্যোপাধ্যায়ও।
কিন্তু ভারতীই নতুন নন, মুখ্যমন্ত্রীর একান্ত আস্থাভাজন হয়েও অনেক আমলা-পুলিশ অফিসারেরও এমন অবস্থা হয়েছে গত সাড়ে ছ’বছরে।
মুখ্যমন্ত্রীর রাজনৈতিক ঘনিষ্ঠদের বৃত্ত থেকে ছিটকে যাওয়ার বা এরকম ওঠানামার যেমন উদাহরণ রয়েছে,  প্রশাসনিক মহলেও রয়েছে অনেক উদাহরণ। তার মধ্যে কয়েকটির দিকে নজর দেওয়া যাক।
রঞ্জিত পচনন্দা  
কলকাতার প্রাক্তন পুলিশ কমিশনার রঞ্জিত পচনন্দাকে যথেষ্টই পছন্দ করতেন মুখ্যমন্ত্রী মমতা বন্দ্যোপাধ্যায়। ২০১১ সালের বিধানসভা নির্বাচনের আগে কমিশনার পদ থেকে গৌতমমোহন চক্রবর্তীকে সরিয়ে পচনন্দাকে সেই পদে বসায় নির্বাচন কমিসন। ক্ষমতায় এসে রঞ্জিতকেই কমিশনার পদে রেখে দিয়েছিলেন মমতা। 
পচনন্দাকে মুখ্যমন্ত্রীর বাড়ির কালীপুজোতে খালি পায়ে প্রসাদ বিতরণ করতে দেখা গিয়েছিল বলে অভিযোগ উঠেছিল। কিন্তু ২০১৩ সালের ফেব্রুয়ারিতে কলকাতা পুলিশের এসআই তাপস চৌধুরীর মৃত্যুর ঘটনায় এক তৃণমূল নেতার বিরুদ্ধে ব্যবস্থা নিতে গিয়ে কলকাতা পুলিশ কমিশনারের পদ খোয়াতে হয়েছিল পচনন্দাকে। 
মমতা তাঁকে ডিরেক্টর (সিকিউরিটি) পদে বসাতে চাইলেও, রঞ্জিত পচনন্দা সেই পদ গ্রহণে অস্বীকার করেন। তিনি দিল্লিতে বদলি নিয়ে নেন।
নন্দিনী চক্রবর্তী
মমতা বন্দ্যোপাধ্যায় মুখ্যমন্ত্রী হওয়ার পর তথ্য ও সংস্কৃতি দফতরের সচিব নন্দিনী চক্রবর্তীর উপরে খুব ভরসা করতেন। যে কোনও সরকারি অনুষ্ঠানে নন্দিনী মুখ্যমন্ত্রীর ছায়াসঙ্গী হয়ে উঠেছিলেন। কিন্তু অভিযোগ, বিভিন্ন সরকারি অনুষ্ঠানে অর্থের অপচয়ের ব্যাপারে প্রশ্ন তোলায় সেই নন্দিনীকেই গুরুত্বপূর্ণ পদ ছাড়তে হয়। ২০১৩ সালের ফেব্রুয়ারিতেই মমতা তাঁকে বদলি করে দেন রাজ্য গেজেটের সম্পাদকের পদে। যে পদটি সাধারণত কোনও ডব্লুবিসিএস অফিসারের জন্যই রাখা থাকত।
শিবাজী ঘোষ
ক্ষমতায় এসে অন্য এক আইপিএস অফিসার শিবাজী ঘোষকে রাজ্য সিআইডি-র প্রধান হিসেবেই রেখেছিলেন মমতা। তাঁর উপরে অনেক রাজনৈতিক মামলার ভারও দিয়েছিলেন। এক সময়ে মনে করা হয়েছিল ঘনিষ্ঠ আইপিএস অফিসার শিবাজীকেই কলকাতা পুলিশের কমিশনার পদে বসাবেন মুখ্যমন্ত্রী। কিন্তু তা আর হয়নি। মনোমালিন্যের কারণে ২০১৪ সালের ২০ জানুয়ারি, সিআইডি-র অ্যাডিশনাল ডিরেক্টর জেনারেলের পদ থেকে শিবাজী ঘোষকে পুলিশ হাউজিং বোর্ডের দায়িত্বে পাঠিয়ে দিয়েছিলেন মমতা।
নজরুল ইসলাম
ক্ষমতায় আসার আগে আইপিএস অফিসার নজরুল ইসলামকে বাম সরকারের রোষানল থেকে বাঁচাতে রেলমন্ত্রকে নিয়ে গিয়েছিলেন মমতা বন্দ্যোপাধ্যায়। তাঁর জন্য রেলে এক্সিকিউটিভ ডিরেক্টর (সেফটি) নামে একটি বিশেষ পদও তৈরি করে দেন রেলমন্ত্রী মমতা। কিন্তু ক্ষমতায় এসে নজরুলকে স্বরাষ্ট্র দফতরে রাখতে চাইলেও, সেই পদ পুলিশের একজন এডিজি-র সমতুল নয় বলে নজরুল ইসলাম নিজেই মমতার প্রস্তাবকে প্রত্যাখ্যান করেন। অবসর নেওয়ার আগে পর্যন্ত অতি কম গুরুত্বপূর্ণ এডিজি (প্রভিসনিং) পদে থেকে যেতে হয় নজরুলকে।
এখন মুকুল-ঘনিষ্ঠদের সরাতে তৎপর হলেও, এমনিই মমতার বিরাগভাজন হওয়া অফিসারদের সংখ্যা কম নয়।